- Haluatko polttaa hyvää ruohoa. Minulta löytyy, Juicy J:lle! Olemme Tampereella, videolla hehkutetaan englanniksi.

Kuvakaappaus Juicy J:n julkaisemalta Snapchat-videolta, jossa hän hehkuttaa kannabista Tampereen Blockfestin takahuoneessa. Sisä-Suomen poliisi on kiinnostunut tapauksesta. RUUTUKAAPPAUS

Blockfest-festivaaleilla perjantaina esiintynyt jenkkiräppäri Juicy J julkaisi eilisiltana Snapchatissa videon, jossa tunnelmoi festivaalihumua takahuoneessa. Räppäri esittelee seurueineen myös kannabisvarastojaan. Juicy J nostaa nähtäville paksun kannabissätkän ja tähden seurueeseen kuuluva mies esittelee minigrip-pussiin pakattua marihuanaa.

- Mitä tahansa teemme, on tärkeää, että meillä on vodkapullot, vettä. Yksi faneistani antoi minulle tämän ruohosätkän, Juicy J esittelee.

Hänen seurueeseensa kuuluva mies jatkaa kannabissätkän hehkutusta.

- Haluatko polttaa hyvää ruohoa. Minulta löytyy, Juicy J:lle! Olemme Tampereella!

Snapchat-videolta näkyy, miten Juicy J imaisee sätkää.

Taustalla olevat henkilöt näyttävät Snapchat-videon perusteella päihtyneiltä.

Videolla kuullaan myös suomenkielistä puhetta.

Poliisi kiinnostui

Iltalehti tavoitti Sisä-Suomen poliisilaitokselta rikoskomisario Markku Laakson, jonka mukaan poliisi selvittää nyt asiaa.

- Katsomme, mitä tuolla videolla näkyy ja millaisiin toimenpiteisiin tässä on syytä ryhtyä. Kysymys on siitä, mitä Snapchat-videolla itse asiassa näkyy ja ovatko aineet tunnistavissa huumausaineiksi. On kuitenkin päivänselvää, että kaikki teot, jotka Suomen lakikirjassa rangaistavaksi säädetään, ne poliisille kuuluvat, Laakso sanoo.

Aiemmin katsottu sormien läpi

Helsingin huumepoliisin entinen päällikkö Jari Aarnio kertoi aiemmin tänä vuonna LongPlaylle poliisin tavoista reagoida Blockfest-festivaalin takahuoneessa tapahtuneeseen kannabiksen poltteluun.

- Snoopin, vai mikä sen nimi oli, maripussi oli takahuoneessa, mutta me ei tehty asialle mitään, Aarnio kuvaili.

Vielä ei tiedetä, joutuuko räppäri Juicy J poliisitutkinnan kohteeksi, mutta ainakin Sisä-Suomen poliisi on kiinnostunut tapauksesta. AOP

Rap-legenda Tennesseestä

Juicy J, eli syntymänimeltään Jordan Michael Houston on yhdysvaltalainen rap-tähti, joka kuuluu vuonna 1991 toimintansa aloittaneen hip hop -ryhmä Three 6 Mafian perustajajäseniin. Legendaarinen räppäri aloitti soolouran vuonna 2002 Chronicles of the Juice Man -levyllä ja on sittemmin julkaissut neljä albumia, joista viimeisin on nimeltään Rubba Band Business.

Tennesseeläinen Juicy J omaa pitkän yli 25 vuoden uran musiikkialalla, ja hän on työskennellyt vuosien varrella monien musiikkimaailman supertähtien, kuten Katy Perryn, Wiz Khalifan, T.I:n, Chris Brownin ja Nicki Minaj ' n kanssa.

Juicy J on voittanut Oscarin-pystin parhaasta kappaleesta yhdessä Three 6 Mafia -yhtyeensä kanssa.